b'\n_START_ARTICLE_\nLobizmas\n_START_SECTION_\nIstorija\n_START_PARAGRAPH_\nNors tam tikras lobizmo aprai\xc5\xa1kas galima aptikti senov\xc4\x97s Graikijoje ir Romoje, ta\xc4\x8diau modernaus lobizmo prad\xc5\xbeia yra siejama su XVIII am\xc5\xbeiaus pabaiga JAV. Tuometin\xc4\x97 \xc5\xbeiniasklaida bei visuomen\xc4\x97 lobizm\xc4\x85 laik\xc4\x97 abejotinos reputacijos praktika, kuri kenk\xc4\x97 demokratijai ir buvo smerkiama. Nors visuomen\xc4\x97je lobizmas buvo vertinamas neigiamai, pirm\xc4\x85 kart\xc4\x85 j\xc4\xaf sureguliuoti ir prad\xc4\x97ti lobist\xc5\xb3 registracij\xc4\x85 nes\xc4\x97kmingai buvo pabandyta tik 1928 metais. Federalinis lobizmo reguliavimo aktas JAV buvo priimtas po Antrojo pasaulinio karo\xc2\xa0\xe2\x80\x93 jame apibr\xc4\x97\xc5\xbetas lobizmas, lobistams numatytos tam tikros pareigos (pavyzd\xc5\xbeiui, registruotis, deklaruoti savo interesus, pajamas ir pan.) ir sankcijos u\xc5\xbe \xc5\xa1i\xc5\xb3 reikalavim\xc5\xb3 nesilaikym\xc4\x85.\n_START_SECTION_\nInteres\xc5\xb3 grup\xc4\x97s\n_START_PARAGRAPH_\nLobizmu gali u\xc5\xbesiimti pavieniai asmenys arba j\xc5\xb3 grup\xc4\x97s, vadinamos interes\xc5\xb3 grup\xc4\x97mis. Remiantis Europos Parlamento 2003 met\xc5\xb3 ataskaita, 2000 metais Briuselyje ir jo apylink\xc4\x97se buvo apie 2600 registruot\xc5\xb3 interes\xc5\xb3 grupi\xc5\xb3, turin\xc4\x8di\xc5\xb3 pastovius biurus. I\xc5\xa1 j\xc5\xb3 ma\xc5\xbedaug tre\xc4\x8ddalis buvo Europos prekybos asociacijos, penktadalis\xc2\xa0\xe2\x80\x93 komercijos konsultantai, ma\xc5\xbedaug po 10 proc.\xc2\xa0\xe2\x80\x93 nevyriausybin\xc4\x97s organizacijos, profesin\xc4\x97s s\xc4\x85jungos, nacionalinio verslo asociacijos, apie 5 proc.\xc2\xa0\xe2\x80\x93 tarptautin\xc4\x97s organizacijos ir apie 1 proc.\xc2\xa0\xe2\x80\x93 ekspert\xc5\xb3 grup\xc4\x97s._NEWLINE_Interes\xc5\xb3 grup\xc4\x97s paprastai skirstomos pagal atstovaujamus interesus. Europos Komisija juos si\xc5\xablo skirstyti \xc4\xaf dvi grupes\xc2\xa0\xe2\x80\x93 verslo arba visuomen\xc4\x97s interesus. Visuomen\xc4\x97s interesams atstovauja pelno nesiekian\xc4\x8dios organizacijos arba jo siekian\xc4\x8dios (pavyzd\xc5\xbeiui, teisininkai, konsultantai)._NEWLINE_Pagrindin\xc4\x97 lobist\xc5\xb3 veikla\xc2\xa0\xe2\x80\x93 bendrauti su valstyb\xc4\x97s tarnautojais, kontroliuoti ir steb\xc4\x97ti politin\xc4\xaf ir vyriausyb\xc4\x97s darb\xc4\x85, konsultuoti valstybinio sektoriaus atstovus d\xc4\x97l politin\xc4\x97s strategijos ir taktikos, pl\xc4\x97toti ir pri\xc5\xbei\xc5\xabr\xc4\x97ti savo grup\xc4\x97s lobistin\xc4\x99 veikl\xc4\x85.\n_START_SECTION_\nLobist\xc5\xb3 tipai\n_START_PARAGRAPH_\nKontraktiniai lobistai\xc2\xa0\xe2\x80\x93 pagal sutart\xc4\xaf dirbantys lobistai, gaunantys atlyginim\xc4\x85 u\xc5\xbe savo darb\xc4\x85. \xc5\xa0iam tipui priskirtini ir visi Vyriausiojoje tarnybin\xc4\x97s etikos komisijoje (toliau\xc2\xa0\xe2\x80\x93 VTEK) registruoti lobistai, teikiantys ataskaitas VTEK ir deklaruojantys pajamas, gaunamas u\xc5\xbe lobistin\xc4\x99 veikl\xc4\x85._NEWLINE_Etatiniai lobistai\xc2\xa0\xe2\x80\x93 organizacij\xc5\xb3 ir \xc4\xafmoni\xc5\xb3 vadovai, prezidentai, direktoriai, atstovai ry\xc5\xa1iams su visuomene, kurie atstovauja vienam klientui._NEWLINE_Lobistai ry\xc5\xa1iams su \xc4\xafstatym\xc5\xb3 leid\xc4\x97jais\xc2\xa0\xe2\x80\x93 patar\xc4\x97jai, konsultantai, nesantys t\xc5\xb3 \xc4\xafmoni\xc5\xb3 ar \xc4\xafstaig\xc5\xb3 etatiniai darbuotojai ir neu\xc5\xbesiregistrav\xc4\x99 kaip lobistai VTEK. \xc5\xa0iai grupei priskirtinos konsultacin\xc4\x97s, vie\xc5\xa1\xc5\xb3j\xc5\xb3 ry\xc5\xa1i\xc5\xb3 kompanijos, kurios sutartiniu pagrindu vykdo lobistin\xc4\x99 veikl\xc4\x85 kieno nors naudai._NEWLINE_Lobistai savanoriai\xc2\xa0\xe2\x80\x93 negaunantys atlyginimo, atstovaujantys nepelno, visuomenin\xc4\x97ms organizacijoms ar socialiai remtinoms grup\xc4\x97ms._NEWLINE_Lobistai m\xc4\x97g\xc4\x97jai\xc2\xa0\xe2\x80\x93 dirbantys \xe2\x80\x9ei\xc5\xa1 id\xc4\x97jos\xe2\x80\x9c arba patiriantys asmenin\xc4\x99 naud\xc4\x85 i\xc5\xa1 lobistin\xc4\x97s veiklos konkre\xc4\x8diu atveju; lobistai m\xc4\x97g\xc4\x97jai, kovojantys prie\xc5\xa1 jiems labai nepatinkan\xc4\x8di\xc4\x85 politikos krypt\xc4\xaf ar \xc4\xafstatymo, nutarimo projekt\xc4\x85.\n_START_SECTION_\nLobizmo padariniai\n_START_PARAGRAPH_\nLobizmas sukelia teigiamus (pavyzd\xc5\xbeiui, aktyvesnis visuomen\xc4\x97s grupi\xc5\xb3 interes\xc5\xb3 atstovavimas) ir neigiamus padarinius. I\xc5\xa1kyla gr\xc4\x97sm\xc4\x97, kad sprendimai bus priimami ne daugumos, o lobizmui daugiau pinig\xc5\xb3 skirian\xc4\x8di\xc5\xb3 asmen\xc5\xb3 ar grupi\xc5\xb3 naudai.'